# Poesie ampezzane (Richebuono)

Poesie ampezzane (Richebuono) Intestazione 22 giugno 2015 25% Da definire
Poesie ampezzane (Richebuono) Giuseppe Richebuono CC BY-SA 3.0 GFDL //it.wikisource.org/w/index.php?title=Poesie_ampezzane_(Richebuono)&oldid=- 20200402170212 //it.wikisource.org/w/index.php?title=Poesie_ampezzane_(Richebuono)&oldid=- 20200402170212
Sul sol fiorí
Ra crodes d`Anpezo ş`é gran beles dognora, ma pi che mai d`outon sul sol fiorì.
Canch`el lustro ca şò zede a r`onbria es se bete a lujì; s`inpiza alora cuaji par majìa dei colore pi biei cher`armonìa che ra paroles no rieše a dì.
Ades, ce merevea! Ra crodes es s´arnea
de şal, de ros, de oro:
l`é propio algo de bel! Che see lasù el tesoro del nosc pizo šanel? Ma ce! Na fré dapò el fo se študa: ra bela enroşadura s`in é şuda.
El Crištalo da ros el vien tajìn;
me fesc pensà alolo al noš deštin, al sango de chel drago copà su chera croda cisacan; al sango de tanta şoentù che par ra guera r`é morta lasù parcé po? Par deban.
D`in Crèpa col redós vedo ruà neola bases che, come ra ondes, el pian, duta ra val res cuerşe e šconde. Ra crodes me somea naes grandes, fermes sul mar del tenpo; da lasù,
ió sei, eş à vedù i curte anes de ra noštra štoria; e chel che un dì sarà l`é tanto pede chel che l`é ormai štà.
Intanto ra nuote r`à šmamì i colore; e in chera na reoura me feš me števedì: pàlides, grijes ş`é chera parés,
ş`é come marmo de tonbes ades....
Prea! I vece dijea che chešta l`é r`ora dei morte. Intrà el caligo vedo pede me Marino, Guido... e trope care amighe. Con eštro pien de paš me par ch`i dighe: “Un iejo l`é purtropo calche an... Parecete anche tu! Sanin... doman!”
Ranpogniéi
Ce mai saralo, co ruo a Cortina, che tropa otes me feš şì a Fraìna? Chel bel ceto, ra paš o chel mištero lascià da Şan de Ramo e Dona Dìndia? Ei ben outro da fei;
ma un nosicé me ciama e ió me ciato sul pra de Ranpogniéi.
Me conzo šò sul pongo pede un lareš e beto via l`arloio;
me fejo solo paše dal cioudo del soroio, dal bon odor del fen e de onorada e vardo chel pavié che pousa s`un jaloco e scoto e i tendo un toco al zizidà d`un ouzeluco pizo pizo. Me vardo el gran brašon da sote in su,
ra neoles, el ziel, un talaran...
El tenpo s`á fermà:
el crepo, el bosco, el pra i é cemodo ch`i ea şà mile anes e cher`onbríes fosc ş`é vera anguanes... Che m`insonìe? O se daerşe ancora chera gran porta là?
Vienelo fora el dió Silvano che l`é tanto un bon? O chel che moe ades par el tizon l`é un on de l`an tremile,
che vo se šconde sotetera par se salvà da na tremenda guera?
El tenpo s`à fermà. Ca pede, sei, l`é un luó, se ciama “porteà”;
ca me soméa d`ese inze r`eternità.
El barancio de ra cuinta cenja
Co ruo in Anpezo, s`el tenpo l`é bon, no pos fei demanco de şì su ra cenja del Pomagagnon. Su outo, inze meşo de chera gran croda l`é un vecio barancio che l`é amigo mè;
ogni ota là pouso, me scento na fré.
“Cemodo te vara,
barancio, casú? Su chiste sasate ra vita r`é dura;
ben poca ra tera e longa r`arsura e solo i maturle
te vien a ciatà. Però d`outra banda ca t`as un bel vede sun duta ra val;
se algo suzede,
de bon o de mal, te vardes şò bas, alolo te l sas.”
“Amigo t`as rejon; cuantes ghin ei vedù! Recordo el cianpanin canch`i l`á fato su e de Pecol ra ròa e de Stoulin ra boa; dapò ra guera granda con duto chel šbarà,
con duto chel morì. Me penso del trenin, de tante cianpe e arfes che ades no vedo pi. Ades vedo ciaşates
col cuerto inruşenì. No vedo pi ciavai, no sento pi un tantei;
ma vedo un gran “viavai” e sento petazá con dute chi trapiei. Però no me ra tolo, sarae un gran pandolo! Na ota solo see, şente no ghin vedee e calche vecio croo vegnìa a me ciatà co l`ea algo da noo;
d`istade inveze ades i passa ca dešpes; a trope i sa fin bel con ciode e con martel s`in štà a picolon su chel šliscio laštron!”
“Barancio, te vedo bel verde, contento sun chešta pionbada;
e ió me lamento? Ce na vargognada! Tiò, sanin barancio! De te deseguro
me voi recordà:
ra vita ra venze sul crepo pi duro;
pazienza vó ese e no dešperà!”
Con chiste pensiere, in chera che lèo no vardo şò bas, m`inzanpedoneo e tomo sul nas. Me vedo ormai morto la şò sul graon; ma`l vecio barancio l`é proprio un gran bon;
el l`à un ramo štorto betù del traès,
me tien par i pès! “Ce fuga barancio! Se ancora son vivo l´é propio par te;
de cuor granmarzé! Te voi brazorà, mangare bušà!”
“Ma ce, toşato, via, no dì chesta rejìa! Cognon pur se dià.
L´é bel a se ciatà in bona conpagnia. Na ota in duto l`an te pos ben dà na man!
El ziermo de Inpotór
Ancuoi dai prade de Jou m`ei ranpiná su par Noolòu a vede intor intor chera gran crodes che de pi beles no ghin é aneó.
Co ruo de oga şò par Inpotor, me ciato un vecio ziermo;
na fré a pousà me fermo e na gota de zarpa, dapò merendà, ce una bona che ra me sa!
“Tiò, ziermo, a ra salute toa ra beo! Ma conteme, te preo, cemodo che te vives an par an su chešta spona da cisacan!”
“Ió štago al posto agnó che m`à betù el Creatòr;
ca vivo dreto, in pès. R`é dura ra me vita, ma no zedo; me tolo el cioudo, el fiedo, e viene pura jonfedo e štraento, che mai no me lamento. Me tieno saldo al crepo, e ra radìjes s`in va şò fondes inze ra mè tèra che ra me dà soštanza. No fejo mai del mal e doro poco e digo granmarzé sun chešto toco al bon soroio dì par dì se pura tropo no poi capì.
Ma dime tu, che te me das abado: Parcé no vieni pi casù i paštore?
Parcé no vede pi fedes, agniei, ignante tanto biei? Parcé ra şente ancuoi r`à tanta preša e no vó fei fadìa? Parcé chešta gran paš i feš feštide e taca chel susuro inze caseta? Chešto tenpo šcaderlo no 'l capišo; alolo me stremišo co vedo duto cuanto peštà su. No n elo un burto vizio el š-ciafignà, strazà tante biei fiore solo par un caprizio?”
E iò? M`ei vargognà, voree me šconde;
no n ei sapù responde.
Speron ch`i laše vive el vecio ziermo; l`é grobo e šgherlo, ma l`é tanto un bon. El feš pi beles chera Zinche Tores, el feš onbrìa a ci che s`á štracà lasù a se ranpinà; el feš pi bona r`aria, šconde coes de tante ouziei e laša a ra šchirates trope tazoi deban.
“Tiò sanin ziermo, štame saldo e san e dame par recordo na pugnaca; ra voi bete inze štua e me pensà de te par duto l´an”.
Anpezo ai anpezane
Anpezo, cuanta štoria! Negun sa cuanta dešgrazies t`as cognù pasà: gneeres, magres, maratìes, ròes,
saetes, mal dal fo, tanpeštes, boes, straente, agajos e longa gueres
con romane, langobarde, gote,
con todešche e con barbare štratiote,
con cadorìs, taliane e con fašištes, con şente d`ogni sorte e fin nazištes. Epura fin agnere trope dane i no n à fato o propio gran malane.
Anpezo štajea ben, aea fortuna parceche dute, scì, tegnìa aduna, i éa paroi del sò, se contentaa, louraa ra canpagna e con rajon
r`usanzes rešpetaa, ra relijon.
Ma ades i sode de trope forešte à fato un dan pi gran che no ra pešte; e l`egoišmo, el cancro de ra şente, Anpezo l`à redoto malamente. Ma vošto propio te reduje a fei ai sciore e ai partite da famei?
E perde dei tò vece ra parlada, ese un forešto inze ra tò valada?
Basta col taje, col zede, col vende! Aé da ve pornà, da ve defende! Danoo pardasen da ve cruzià par el šanel, par ra Comunità. Betose aduna come boi consortes par ese inz`un bel grun tropo pi fortes! Inz'el paes, l`é ora, fei cognon de dute i boi ladís na vera union par se dià debon come fardiei e par no esse pi sote tamei dei partite todešche o dei taliane, parceche Anpezo reste ai anpezane!
Na montada da Pocol
Ce un špetacol, ce şornada dapò chera šfarišada! Ce un bel gnee da incantà! Cenoné me vien ra chiza de şì alolo a me montà.
Tiro fora ra mè brees e me digo: “Bepe, tol chera capia ch`inze un iejo ra te mena su in Pocol!”
Inz`el bar del Buranona beo ra zarpa, chera bona e cošì pien de corajo pede`l ruoi co ra corees taco i scarpe a ra me brées.
Mo voi vede se son bon de fei l`erto canalon; ma co riš-cio un bel crištiania, fejo invenze un bel španzania!
Ma cemai! Par inparà beşen pura anche tomà; e con schie zenza bandeles r`é ben rea; sun ra voltada ruo sul nas; ce una šmaltada!
Na šgorlada a ra barghešes e pò şò, benon pitoš, fin al toco de ra croš; tendi ades al gran štradon!
Ce un bel gnee, ce beleza se ra gode in alegreza! Cuza şò, tiò malandreta par no fei na ciamuleta!
Bon, el peşo l`é ormai fato e ades coro come un mato; şò par chera bela špona ve` me fido a ra molà!
Ades šì che ciapo anda... Iuto mare ce na oga! Urca beštia, ce peà... me somea de oujorà!
Tiro dreto, tieno duro e son senpre pi seguro;
ce leşier che ades me sento!
Ma oramai inz`un momento son ruà şò dal Supiei, par ancuoi ei fato asei!
Ce un contento che l`é štà şì coi šchie a me montà!
Anpezo
Intrà ra Dolomites, Anpezo te sos el paes pi bel che see, d`oušuda coi fiore, d`inverno col gnee. D`in Crépa te vedes duta ra val şò e šò, da dasera el Cristalo somea un gran fo. Un pastor zarpiše al flouto
un ton pien de amor: de Soreghina, ra fia del soroio se pensa. Voi me sovegnì dei tenpe de cisacan, e scotà ra musica che vien da lontan,
che ra crodes rebonba aduna con chera dei monde. Voi sentì del regno de Fanes ra contìa
e de ra natura r`eterna armonìa inze ra lun zenza fin de l`universo.
(Traduzione dal tedesco, Maria Luise Maurer
Dolasila
Meşanuote! Se moe leşiera su r`aga sora el lago ceto e šliš ra naejela de Dolasila, na toşa gran bela: ra rejina de Fanes con şoies d`arşento se ferma ades par un momento: r`aga tremarlea e luje e starnea miere de šteles ai sò pès.
A un segn co ra man ves ra gran croda
el Sas dla Porta se daerşe: dal foşco vien fora el şanel de Fanes: cubies inbrazorades e insonides s`ingruma sul pra de ra ria infin da bonora, infin che sona ra cianpanela de r`aimarìa. I Fanes vive ancora sotetera e co fenirà intrà ra crodes ra guera e ruarà el tenpo inprometù e sonará ra tronbes d`arşento, el vecio popol learà su con Dolasila par ogà el sò regno noo de ra paš.
(Traduzione dal tedesco, Maria Luise Maurer)
El Banbin Jesù
L`é danoo Nadà.
A Betlem el Banbin vaia, stenta a dromì su ra dura paia. Solo el? Miere e miere de pizete no n à ciaşa; vedo ca un fantorin
ch`el no n à gnanche un tamarin par pousà su ra daša. A trope tocia morì da fame. E nos? Nos fraion e cianton: “Nuote de paš!”
Un neš, un pizeto te prea de i dà azeto pede te. Šparte el to amor con El! Laša ch`el viene inze de te.
Daerşe na fré el tò cuor. No te pos štorze via el vis;
chel pizenin te varda fis.
Ašto dà azeto
a calche pizeto? Alora agnó che l`ea fošco šcomenza a lujì: agnó che l`ea nuote vien luštro, vien dì. Ades šì l`é Nadà, co`l Banbin pede te s`in pó štà.
(Traduzione dal tedesco, Maria Luisa Maurer)